मंडल डैम परियोजना को तकनीकी स्वीकृति
उत्तरीकोयल जलाशय परियोजना (मंडल डैम) के निर्माण के लिए केंद्रीय जल आयोग ने भी तकनीकी स्वीकृति दे दी है। चतरा सांसद सुनील कुमार सिंह ने बताया कि सोमवार को दिल्ली के श्रमशक्ति भवन में जल संसाधन, नदी विकास एवं गंगा सरंक्षण मंत्रालय के सचिव की अध्यक्षता में केंद्रीय जल आयोग की तकनीकी सलाहकार समिति की बैठक हुई।
इसमें केंद्रीय जल आयोग के अध्यक्ष, पॉवर मंत्रालय, वित्त मंत्रालय, पर्यावरण मंत्रालय कृषि मंत्रालय के सचिव, जनजाति मंत्रालय के महानिदेशक, आईसीएआर के अध्यक्ष, केंद्रीय भू-जल बोर्ड नीति आयोग के वित्त सलाहकार, जल संसाधन मंत्रालय के प्रधान सचिव, बिहार एवं झारखंड सरकार के जल संसाधन विभाग के कई अधिकारी शामिल हुए।
बैठक में झारखंड राज्य की नॉर्थ कोयल प्रोजेक्ट को तकनीकी स्वीकृत दी गई। उन्होंने बताया कि परियोजना के लिए यह बैठक अहम थी। परियोजना को स्वीकृति मिलने के बाद अब परियोजना पर भारत सरकार की लगातार निगरानी रहेगी और शीघ्र ही अन्य स्वीकृति जारी हो पाएगी। उन्होंने केंद्र सरकार का आभार प्रकट करते हुए कहा कि बरवाडीह प्रखंड स्थित उत्तर कोयल जलाशय परियोजना राज्य की एक महत्वपूर्ण बहुउद्देशीय परियोजना है। 40 वर्षों से अधिक समय से लंबित इस परियोजना के शुरू होने से पलामू लातेहार जिला को सिंचाई के लिए पर्याप्त जल प्राप्त होगा। साथ ही, पर्यावरण की दृष्टि से 25 मेगावाट हाइडल बिजली का उत्पादन होने के साथ-साथ झारखंड और बिहार दोनों राज्यों की 1,24000 हैक्टेयर भूमि सिंचाई होगी। सिंचाई प्रबंध से प्रतिवर्ष करोड़ों रुपए के फसलों का उत्पादन होगा। जिससे 25 लाख किसानों मजदूरों को सीधे लाभ मिलेगा।
hin_Deva hin_Deva hin_Deva hin_Deva